                                  [image: ]

            REPUBLIKA HRVATSKA
  PRIMORSKO - GORANSKA ŽUPANIJA
      OPĆINA VINODOLSKA OPĆINA

Jedinstveni Upravni odjel 

KLASA: 130-01/25-01/14
URBROJ: 2170-34-01-25-1

Bribir, 14. studenoga 2025. 


	PREDMET: Plan upravljanja destinacijom i izračun prihvatnog potencijala Crikveničko – vinodolske rivijere

· Nacrt prijedloga za savjetovanje s javnošću 

Pravni temelj
Pravni temelj za donošenje Plana upravljanja destinacijom i izračun prihvatnog potencijala Crikveničko – vinodolske rivijere sadržan je u odredbama Plana upravljanja destinacijom Crikveničko-vinodolske rivijere, Pravilnika o metodologiji izrade plana upravljanja destinacijom („Narodne novine“ broj: 112/24.), Pravilnika o pokazateljima za praćenje razvoja i održivosti turizma („Narodne novine“ broj: 112/24.), Pravilnika o metodologiji izračuna prihvatnog potencijala („Narodne novine“ broj: 112/24.), Zakona o turizmu, članka 35. Zakona o lokalnoj i područnoj (regionalnoj) samoupravi („Narodne novine“ broj: 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19. i 144/20.)  i članka 48. Statuta Općine Vinodolske općine (“Službene novine Primorsko-goranske županije” broj: 40/09., 15/13., 30/13. – pročišćeni tekst, 7/18., 2/19., 13/20., 41/20. – pročišćeni tekst i 8/21.).

Obrazloženje
Naime, Turistička zajednica Općine Vinodolske općine zajedno s TZ Grada Crikvenice i TZG Novi Vinodolski izrađuje Plan upravljanja destinacijom Crikveničko-vinodolske rivijere, sukladno Pravilniku o metodologiji izrade plana upravljanja destinacijom (NN 112/24), Pravilniku o pokazateljima za praćenje razvoja i održivosti turizma (NN 112/24) te Pravilniku o metodologiji izračuna prihvatnog potencijala (NN 112/24).

Plan upravljanja destinacijom je planski dokument za razvoj održive destinacije. Primarna mu je svrha osigurati razvoj destinacije u smjeru održivosti u skladu s aktima strateškog planiranja, prostornim planovima, planom upravljanja kulturnim dobrima i drugim važećim planovima i propisima.
Sukladno Zakonu o turizmu obvezna je izrada ovog dokumenta uvažavajući metodologiju i smjernice iz:
1. Pravilnika o metodologiji izrade plana upravljanja destinacijom, 
1. Pravilnika o pokazateljima za praćenje razvoja i održivosti turizma, 
1. Pravilnika o metodologiji izračuna prihvatnog kapaciteta. 

Plan je usuglašen sa Strategijom razvoja održivog turizma do 2030. godine i Nacionalnim planom održivog turizma do 2027. godine kao temeljnim strateško-planskim dokumentima Republike Hrvatske. 

Ciljevi izrade Plana bili su također determinirani uvažavanjem strateško-planskog dokumenta na razini Primorsko-goranske županije – Plan razvoja turizma Primorsko-goranske županije do 2030. godine, kao i dokumentima/projektima doneseni na razini tri jedinice lokalne samouprave, a koji su sadržajno relevantni za dalji razvoj turizma tog područja. Posebno treba istaknuti Strategiju razvoja turizma Crikveničko-vinodolske rivijere 2019.-2029.

Sadržaj Plana objedinjuje sljedeće tematske cjeline: 
-       Uvod,
-       Analiza stanja,
-       Razvojni potencijal turističkih proizvoda,
-       Pokazatelji održivosti destinacije,
-       Pokazatelji prihvatnog potencijala,
-       Razvojni smjer s mjerama i aktivnostima,
-       Smjernice, preporuke i provedba.

Plan sadrži smjernice i preporuke za razvoj i unaprjeđenje destinacije u skladu s definiranim ciljevima, a odnosi se na dionike u sustavu turizma i dionike u sustavu upravljanja turizmom. Obrazlaže se provedba Plana i potreba monitoringa provedbe Plana čime se omogućuje eventualna prilagodba novonastalim uvjetima i izazovima u budućem periodu. 

Sastavni dio Plana čini popis projekata koji pridonose provedbi mjera potrebnih za ostvarenje razvojnog smjera i pokazatelja održivosti na razini Crikveničko-vinodolske rivijere od kojih su neki projekti od posebnog značaja za razvoj destinacije.

Predstavničko tijelo jedinice lokalne samouprave donosi Plan upravljanja destinacijom i izračun prihvatnog potencijala Crikveničko – vinodolske rivijere.

S tim u vezi Izrađen je Nacrt prijedloga Plana upravljanja destinacijom i izračun prihvatnog potencijala Crikveničko – vinodolske rivijere te se isti upućuje na savjetovanje s javnošću.

Temeljem članka 11. Zakona o pravu na pristup informacijama („Narodne novine“ broj: 25/13., 85/15. i 69/22.) jedinice lokalne samouprave dužne su provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interes građana i pravnih osoba. 

Na taj se način želi upoznati javnost sa predloženim nacrtom i pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja akta i u konačnosti ugrađeno u odredbe akta.

Savjetovanje sa zainteresiranom javnošću provest će se u trajanju od 14. studenoga do 14. prosinca 2025. godine. 

	Pozivamo Vas da dostavite svoje primjedbe, prijedloge i mišljenja na predloženi Nacrt prijedloga Plana upravljanja destinacijom i izračun prihvatnog potencijala Crikveničko – vinodolske rivijere putem e-maila na adresu ana.tomasek@vinodol.hr
Primjedbe, prijedloge i mišljenja za vrijeme trajanja javne rasprave i savjetovanja mogu se uputiti putem obrasca sudjelovanja u javnom savjetovanju (u prilogu). 

Po završetku savjetovanja biti će objavljeno Izvješće o provedenom savjetovanju.

O usvajanju konačnog teksta Prijedloga Plana upravljanja destinacijom i izračun prihvatnog potencijala Crikveničko – vinodolske rivijere raspravljati će Općinsko vijeće Općine Vinodolske općine kao nadležno predstavničko tijelo.

Potrebna financijska sredstva
Financijska sredstva potrebna za provođenje Plana upravljanja destinacijom i izračun prihvatnog potencijala Crikveničko – vinodolske rivijere osiguravaju se iz proračuna jedinice lokalne samouprave koja je nositelj projekta na svom području.

Prilozi:
· Nacrt prijedloga Plana upravljanja destinacijom i izračun prihvatnog potencijala Crikveničko – vinodolske rivijere 
· Obrazac sudjelovanja u javnom savjetovanju

